স্টাফ রিপোর্টারবছরের শেষদিনে এক বিএনপি নেতাসহ সারাদেশে ছয়জন খুন হয়েছে। রাজধানী ঢাকায় তরুণীসহ দুজনের লাশ উদ্ধার করা হয়। রংপুরে বিএনপি নেতা, কুষ্টিয়ায় কৃষক, ঠাকুরগাঁওয়ে সংঘর্ষে এক গ্রামবাসী এবং মানিকগঞ্জে চোর সন্দেহে গণপিটুনিতে অজ্ঞাত ব্যক্তি মারা যায়।পুলিশ জানায়, রাজধানীর ১৪৯/এ পশ্চিম শেওড়াপাড়ার নর্দার্ন নিরালয় অ্যাপার্টমেন্টের  চতুর্থ তলা (পি/৪) নম্বর একটি ফ্ল্যাট থেকে বৃহস্পতিবার মধ্যরাতে নাক-মুখে স্কসটেপ পেঁচানো এবং হাত-পায়ে শেকল বাঁধা অজ্ঞাত একজনের লাশ উদ্ধার করে পুলিশ। শেরেবাংলা নগর থানার এসআই আবদুর রাজ্জাক জানান, চার/পাঁচজন মিলে ডিসেম্বরের প্রথমদিকে ওই ফ্ল্যাট ভাড়া নেয়। নিহত ব্যক্তি তাদের একজন। অপর ভাড়াটিয়ারা ঘটনার পর পালিয়ে গেছে। তাদের নাম-ঠিকানা পাওয়া যায়নি। গত পাঁচদিন ধরে ওই ফ্ল্যাটটি তালাবদ্ধ ছিল। দুদিন ধরে কক্ষ থেকে দুর্গন্ধ ছড়ালে স্থানীয় লোকজন পুলিশকে খবর দেয়। পরে পুলিশ কক্ষে প্রবেশ করে রাতে ফ্লোরে পড়ে থাকা  অবস্থায় পুলিশ লাশ উদ্ধার করে। এ ব্যাপারে মামলা হয়েছে।এদিকে রাজধানীর সবুজবাগের দক্ষিণ মান্দা কদম আলী ঝিলপাড় হাজী আমির আলীর বাড়ি থেকে পুতুলী ওরফে সোনিয়া (২০) নামে এক তরুণীর লাশ উদ্ধার করে পুলিশ। বৃহস্পতিবার রাত সাড়ে ৮টার দিকে বাড়ির পাঁচতলা থেকে তার লাশ উদ্ধার করা হয়। তার বাবা কাঞ্চন মিয়া রিকশাচালক। ওই বাসার অপর ভাড়াটিয়া রুমা বেগম পুলিশকে জানায়, সোনিয়া একজন দেহব্যবসায়ী। চার/পাঁচদিন ধরে সে ওই বাসায় আশ্রয় নিয়েছিল। এ ব্যাপারে রুমার স্বামী নাজির বাদী হয়ে সবুজবাগ থানায় একটি অপমৃত্যুর মামলা করেছে।  লাশ ঢাকা মেডিকেলের মর্গে রয়েছে। পুলিশ জানায়, ধারণা করা হচ্ছে রুমা সোনিয়াকে দিয়ে অনৈতিক ব্যবসা করাত।রংপুরে বিএনপি নেতা খুন : পুলিশ ও সংশ্লিষ্ট সূত্র থেকে জানা যায়, সদর উপজেলার পশুরাম ইউনিয়ন পরিষদ শাখা বিএনপির সাধারণ সম্পাদক একরামুল হককে (৫০) হত্যা করেছে দুর্বৃত্তরা। গতকাল সকালে বাসার কাছের একটি রাস্তার পাশ থেকে তার লাশ উদ্ধার করা হয়। একরামুল হক পশুরাম ইউনিয়ন পরিষদের (ইউপি) সাবেক সদস্য ছিলেন। জেলা বিএনপির যুগ্ম আহ্বায়ক শামসুজ্জামান শামু জানিয়েছেন, একরামুল হক আগামী নির্বাচনে পশুরাম ইউপির চেয়ারম্যান  প্রার্থী ছিলেন। তিনি বলেন, ইউপি নির্বাচনকে কেন্দ্র করে দুর্বৃত্তরা তাকে খুন করেছে। এ ঘটনায় জড়িতদের চিহ্নিত করে গ্রেফতারের দাবি জানান তিনি।পরিবারের সদস্যদের বরাত দিয়ে কোতোয়ালি থানার ওসি হায়দার আলী মোল্লা জানান, একরামুল হক বৃহস্পতিবার দুপুরে বাসা থেকে শহরের উদ্দেশে বের হয়ে আর বাড়ি ফেরেনি। তিনি বলেন, সকালে বাড়ির কাছে তার লাশ পড়ে থাকতে দেখে স্থানীয়রা পুলিশকে খবর দেয়। ওসি আরও জানান, একরামুল হককে শ্বাসরোধে হত্যা করা হয়েছে বলে প্রাথমিকভাবে ধারণা করা হচ্ছে। কুষ্টিয়ায় কৃষক খুন : কুষ্টিয়া সদর উপজেলা  পল্লীতে জমি সংক্রান্ত বিরোধে প্রতিপক্ষের সন্ত্রাসীরা পিটিয়ে হত্যা করেছে সাজাহান (৫৫) নামের কৃষককে। গতকাল সকালে এ ঘটনা ঘটে। পুলিশ ও নিহতের পারিবারিক সূত্রে জানা গেছে, সাজাহান সকাল ৮টায় সদর উপজেলার আলামপুর ইউনিয়নের শিমুলিয়া মাঠে নিজ জমি দেখাশোনা করার জন্য গেলে প্রতিপক্ষের স্থানীয় জলিল মেম্বার, মতলেব, মাসুদ, অহিদ, আব্বাস, সফিসহ ১০/১৫ জন তাকে এলোপাতাড়ি পিটিয়ে গুরুতর আহত করে। পরিবারের লোকজন গুরুতর আহতাবস্থায় সাজাহানকে কুষ্টিয়া জেনারেল হাসপাতালে নিয়ে গেলে কর্তব্যরত ডাক্তার তাকে মৃত ঘোষণা করেন। উল্লেখ্য,  জলিল মেম্বারের সঙ্গে নিহত সাজাহানের দীর্ঘদিন ধরে জমি সংক্রান্ত বিরোধ চলে আসছিল। এ খুনের ঘটনায় পুলিশ কাউকে গ্রেফতার করতে পারেনি।ঠাকুরগাঁওয়ে সংঘর্ষে নিহত ১ : আমাদের ঠাকুরগাঁও প্রতিনিধি জানান, জেলার হরিপুরে জমি দখল করাকে কেন্দ্র করে দুগ্রুপের সংঘর্ষে জলিমন বেওয়া (৮৫) নামে এক বৃদ্ধা নিহত হয়েছে। আহত হয়েছে উভয় পক্ষের ৮ জন। গতকাল সকাল হরিপুরের বহরমপুরে এ ঘটনা ঘটে। পুলিশ ও প্রত্যদর্শীরা জানায়, বহরমপুর গ্রামের মিজানুর রহমানের সঙ্গে চাচাতো ভাই আইনুল হকের দীর্ঘদিন ধরে পৈতৃক সম্পত্তি নিয়ে বিরোধ চলে আসছিল। এ  নিয়ে সকাল ৯টায় দুজনের কথাকাটাকাটির একপর্যায়ে সংঘর্ষ হয়। এতে আইনুল হকের মা জলিমনসহ ৯ জন আহত হয়। তাদের স্থানীয় হাসপাতালে ভর্তি করা হলে বিকাল সাড়ে ৩টায় জলিমন মারা যায়। এ ঘটনায় পুলিশ মিজানুর রহমান ও কামালকে গ্রেফতার করেছে। হরিপুর থানার ওসি হুমায়ুন কবির ঘটনার সত্যতা স্বীকার করে জানান, নিহতের ছেলে আইনুল বাদী হয়ে ১০ জনকে আসামি করে মামলা করেছেন।মানিকগঞ্জে পিটুনিতে একজন নিহত : মানিকগঞ্জ প্রতিনিধি জানান, সদর উপজেলায় গরু চোর সন্দেহে অজ্ঞাত (৩২) এক গ্রামবাসী পিটুনিতে মারা গেছে। পুলিশ জানিয়েছে, উপজেলার  ভাটবাউর গ্রামে গতকাল ভোররাতে এ ঘটনা ঘটে। ময়নাতদন্তের জন্য লাশ সদর হাসপাতাল মর্গে পাঠানো হয়েছে। মানিকগঞ্জ সদর থানার এসআই কামাল হোসেন জানান, বৃহস্পতিবার রাত ২টার দিকে তিন/চার চোর ভাটবাউর গ্রামের তারা মিয়ার বাড়িতে গরু চুরি করতে যায়। তিনি বলেন, তারা একটি গরু নিয়ে পালিয়ে যাওয়ার সময় বাড়ির লোকজন টের পেয়ে চিত্কার করলে প্রতিবেশীরা এগিয়ে আসে। তখন মসজিদের মাইক দিয়েও লোকজনকে জানানো হয়। একপর্যায়ে প্রামবাসী একজনকে ধরে পিটুনি দেয়। এতে ঘটনাস্থলেই তার মৃত্যু হয়। তার সহযোগীরা গরুটি নিয়ে পালিয়ে যায়। এসআই কামাল  আরও জানান, খবর পেয়ে গতকাল সকালে ভাটবাউর গ্রামের একটি সরিষা ক্ষেত থেকে নিহতের লাশ উদ্ধার করা হয়।http://www.amardeshonline.com/pages/details/2011/01/01/60888